תותח קרופ 75
שירות מבצעי

בתקופה שקדמה למלחמת העולם הראשונה ובזמן המלחמה, היה זה התותח שיוצר בכמויות הגדולות ביותר לעומת כל שאר סוגי ויצרני התותחים האחרים ועל כן גם היה הנפוץ ביותר. שלוש מדינות רכשו את זכויות הייצור ויצרו את התותח באופן עצמאי. השלוש הן: בלגיה, איטליה ויפן.
הלקוח הגדול ביותר של מפעלי קרופ לתותח, הייתה טורקיה. 
בתקופת מלחמת העולם הראשונה עצמה, בה לחמה האימפריה הטורקית יחד עם גרמניה נגד בנות הברית, סיפקו הגרמנים לטורקים את רוב מגוון כלי הנשק לרבות תותחים. תותח ה-75 היה אחד הנפוצים ביותר בשימוש הטורקים.
גם בולגריה רכשה כמות מסוימת של תותחים עוד לפני 1905 ובשנת 1911 תפסו הכוחות הבולגרים בקרבות עם הטורקים 200 - 300 תותחים.
גם צבא רומניה רכש כמות גדולה יחסית של תותחים (כמאה יחידות). תותחים אלה ניתנים לזיהוי עקב הסימון המיוחד שהוטבע בהם של בית המלוכה הרומני והמלך קארל הראשון. (ראו תמונה משמאל).
החל משנת 1916 הפעיל הצבא הטורקי שלוש דיוויזיות חי"ר בחזית הרומנית. דיוויזיות אלה לכדו עשרות תותחים שיוצרו עבור הצבא הרומני. תותחים אלה הוטמעו והוכנסו לשימוש מלא ביחידות הארטילריה הטורקית. אחת משלוש דויזיות אלה, הדויזיה ה-26 נשלחה לחזית הפלסטינית במרץ 1917 יחד עם התותחים שלה. תשעה תותחים "רומנים" כאלה שנלקחו שלל עם כיבוש ב"ש, היו למעשה הראשונים שנלכדו בפלשתינה על ידי יחידות הפרשים האוסטרלים. בהמשך הם לכדו בספטמבר 1918 כ-90 תותחים בוואדי עוגה ו-17 באל-זיזה. 
שלושה תותחים מאל-זיזה הועברו לאוסטרליה ומשמשים עד היום כמצבות זיכרון לנופלים מיחידת הפרשים הקלים האוסטרלים.
בעת תנועה מנהלתית נגרר התותח על ידי 4–6 סוסים. הסוסים גררו עגלת תחמושת (Limber) שמאחוריה נגרר התותח.
לקראת הפעלה מבצעית, נותקה העגלה מהתותח והוצבה לידו כאשר היצול שלה היה בקו ישר למעלה. כך ניתן היה להוציא במהירות את הפגזים מתוכה לשימוש מיידי בתותח.
להלן רשימת קצב אספקת התותחים בקוטר 75 מ"מ לצבא הטורקי של האימפריה העות'מאנית בשנים 1875 - 1914:
| שנה | כמות | דגם |
| --- | --- | --- |
| 1875 | 100 | L/27 FK C/73 Krupp |
| 1885 | 39 | L/27 FK C/80 Krupp |
| 1886 | 20 | L/27 FK C/80 Krupp |
| 1893 | 6 | L/13 SK Krupp |
| 1898 | 1 | L/30 Krupp |
| 1903 | 2 | L/6.4 GbMs Krupp |
| 1903 | 96 | L/30 Fk c/03 Krupp |
| 1908 | 108 | * שניידר 75 (תוצרת צרפתית) |
| 1910 | 90 | L/30 FK/11 Krupp |
| 1912 | 1 | L/28 Bak Krupp |
| 1914 | 54 | L/30 FK Krupp |
| 1914 | 40 | L/30 FK Krupp (תותחים אלה יוצרו עבור ברזיל והופנו לטורקיה) |
| 1914 | 450 | L/13 Gbk ייצור טורקי עצמאי במפעלי Tophane |
| 1914 | 12 | L/30 FK ייצור טורקי עצמאי במפעלי Tophane |
| 1914 | 16 | L/14 ייצור טורקי עצמאי במפעלי Tophane |

היות שמפעלי קרופ בגרמניה לא הצליחו לספק את דרישות הטורקים והיות והתחמושת הייתה זהה, ביצעו הטורקים הזמנה אחת יוצאת דופן זו במפעלי שנידר בצרפת.
המספר L/30 לדוגמה, מציין את אורך הקנה ביחס לקוטרו. כך למשל מספר זה מוגדר כ-30 קליברים שמביא לקנה באורך של 225 ס"מ ( 75 מ"מ קוטר * 30 פעמים).
מקור המידע לייצור התותחים הטורקי העצמאי: GENERALKURMAY HARP TARIHI BASKANLIGI:
"Turk Kuvvetllri Tarihi III Cilt 6 Kisim(1908-1920)
Ankara: Bsimeri 1971 p/ 444 the Terkish Arsenal "Tophane" Manufacture
במרץ 1917 מנה למשל הכוח הטורקי שבחזית עזה 20 תותחים שפעלו במסגרת של חמש סוללות: 2 אוסטריות, 2 גרמניות ואחת טורקית. 
אחד הקרבות המפורסמים בו השתמשו הטורקים בתותח הזה היה בקרב כיבוש באר שבע שחל בנובמבר 1917. 
קרב זה בו תקפו כוחות אנז"ק (הכוחות הרכובים האוסטרלים והניו זילנדים) רכובים על סוסים את המתחם הטורקי של באר שבע, התפרסם עקב העובדה שהטורקים מרוב בהלה שכחו להוריד את הגררות שעל המקלעים וגם של התותחים וכך התאפשר לרוכבים לנוע ולהתקרב מתחת למטחי התותחים.
בשונה ממרעומים מודרניים, בקרופ נקבע זמן הפיצוץ על ידי טבעת פירוטכנית שהפעילה שרשרת ניפוץ. סיבוב הטבעת קבע את מקום תחילת הבעירה של הטבעת ובהתאם לכך את זמן הפיצוץ.
התחמושת של הקרופ התאימה גם לתותחי 75 מ"מ תוצרת שניידר הצרפתית.
לפי אחד המקורות הטורקיים סופקו לצבא הטורקי לפני המלחמה ובזמן המלחמה מגוון של תותחים.
להלן התותחים שסופקו לפני המלחמה:
| כמות | קוטר (מ"מ) | יצרן | דגם |
| --- | --- | --- | --- |
| 648 | 75 | Krupp | תותח שדה L/30 M-03 |
| 48 | 75 | Krupp | תותח שדה L/30 M-10 |
| 40 | 75 | Krupp | תותח הרים קל |
| 4 | 75 | Rheinmetal | L/16 M-10 |
| 146 | 75 | Krupp | תותח הרים L/14 M-05 |
| 108 | 75 | Schneider | תותח הרים L/16.7 M.P.D. |
| 18 | 105 | Krupp | הוביצר L/14 |
| 18 | 150 | Krupp | הוביצר L/30 |
להלן התותחים שסופקו בזמן המלחמה:
| כמות | קוטר (במ"מ) | יצרן | דגם התותח |
| --- | --- | --- | --- |
| 18 | 75 | Rheinmetal | M-1914 L/16 |
| 28 | 77 | Rheinmetal | M-1915 L/17 |
| 96 | 77 | Krupp | תותחי שדה L/27 |
| 16 | 77 | Rheinmetal | תותחי שדה L/35 |
| 98 | 105 | Krupp | תותחי שדה L/16 |
| 16 | 105 | Rheinmetal | תותחי שדה L/22 |
| 8 | 105 | Krupp | תותחי שדה L/12 |
| 13 | 150 | Krupp | תותחי שדה L/14 |
| 144 | 75 | Skoda | תותחי שדה M-15 (סופק על ידי אוסטריה) |
ניתן לראות מהטבלאות הנ"ל שבעוד שלפני המלחמה היווה הדגם בעל הקוטר של 75 מ"מ את עיקר ההזמנות הטורקיות, הרי שבמהלך המלחמה החלו הטורקים בייצור עצמאי של תותח ה-75 מ"מ, העתק של הקרופ הגרמני, בעוד שהתותחים שהוזמנו מגרמניה היו כבר בעלי קטרים גדולים יותר לאור צורכי ודרישות הצבא.
כמות מסוימת של דגמי 1913 (M13) וכן של דגמי 1914 (M14) שיוצרה עבור הצבא הסיני, נמכרה לאימפריה האוסטרו-הונגרית.